Συμπεράσματα 3ης Πανελλήνιας Συνδιάσκεψης Αιρετών Γυναικών

Αθήνα, 4&5 Απριλίου 2008.

Οι αιρετές που πήραν μέρος στην 3η Συνδιάσκεψη αποφάσισαν τα παρακάτω:

· Να καταρτίσουμε ο κάθε αυτοδιοικητικός φορέας, πρωτοβάθμιος και δευτεροβάθμιος, ένα Πρόγραμμα Δράσης για την Ισότητα, στο οποίο να καθορίζονται οι στόχοι και οι προτεραιότητες, οι ενέργειες, τα μέσα και οι πόροι που θα χρησιμοποιηθούν για την επίτευξη των στόχων. Να βάλουμε στόχο μέχρι την επόμενη συνδιάσκεψη όλοι οι αυτοδιοικητικοί φορείς να έχουμε καταρτίσει ένα τέτοιο Πρόγραμμα Δράσης.
· Να υπογράψουμε όλοι οι πρωτοβάθμιοι και δευτεροβάθμιοι αυτοδιοικητικοί φορείς τον Ευρωπαϊκό Χάρτη για την Ισότητα των Φύλων στις Τοπικές Κοινωνίες και να τηρήσουμε όλες τις δεσμεύσεις που συνεπάγεται αυτό. Δηλαδή, την κατάρτιση Προγράμματος Δράσης για την Ισότητα μετά από ευρεία διαβούλευση, τη δημοσιοποίησή του, την αξιολόγησή του με ένα αξιόπιστο και έγκυρο σύστημα αξιολόγησης, ώστε να καταρτίζουμε στη συνέχεια ένα νέο, επικαιροποιημένο πρόγραμμα δράσης για κάθε επόμενη περίοδο.

· Να δημιουργήσουμε ένα δίκτυο-παρατηρητήριο διάδοσης και ανταλλαγής όλων των καλών πρακτικών σε θέματα ισότητας που εφαρμόζονται από την αυτοδιοίκηση στη χώρα μας. Η κάθε αυτοδιοικητική αρχή που θεωρεί ότι εφαρμόζει μια καλή, αποτελεσματική και καινοτόμα πρακτική σε θέματα ισότητας και κοινωνικής πολιτικής που ενδεχομένως μπορεί να χρησιμεύσει ως πρότυπο και ως παράδειγμα βέλτιστης πρακτικής και για άλλους αυτοδιοικητικούς φορείς, θα μπορεί να την κοινοποιεί, να τη συζητά και να ανταλλάσσεται έτσι πολύτιμη εμπειρία και να συσσωρεύεται κοινωνική γνώση.

· Να δημιουργηθούν σε όλους τους οργανισμούς αυτοδιοίκησης ειδικά γραφεία/τμήματα για την ισότητα.
· Να συσταθούν σε όλους τους οργανισμούς αυτοδιοίκησης Νομαρχιακές και Δημοτικές Επιτροπές Ισότητας με αρμοδιότητες την ευαισθητοποίηση και πληροφόρηση των πολιτών για θέματα ισότητας, τον εντοπισμό προβλημάτων και την προσπάθεια αντιμετώπισής τους, την επεξεργασία προτάσεων και πολιτικών και την εισήγησή τους στα Νομαρχιακά και Δημοτικά Συμβούλια.

· Να περάσουμε από τις γενικές διακηρύξεις σε συγκεκριμένους, ποσοτικοποιημένους στόχους που θα θέσει και θα προσπαθήσει να επιτύχει μέσα σε συγκεκριμένο χρονοδιάγραμμα ο κάθε αυτοδιοικητικός φορέας, ιδιαίτερα σε ό,τι αφορά 
· την αύξηση της πολιτικής συμμετοχής των γυναικών, 

· την προώθηση της γυναικείας απασχόλησης και επιχειρηματικότητας, 
· τη δημιουργία κοινωνικών υποδομών όπως οι βρεφονηπιακοί και παιδικοί σταθμοί, 
· την κάλυψη του ψηφιακού χάσματος, 
· την αποτελεσματική αντιμετώπιση της βίας κατά των γυναικών.

· Να λειτουργήσουν οι ίδιοι οι δήμοι και οι νομαρχίες ως εργοδότες – πρότυπα, προάγοντας την απασχόληση των γυναικών και την ποιότητα στη διοίκηση και τις υπηρεσίες τους, κυρίως με μέτρα για την ισορροπία επαγγελματικής και οικογενειακής ζωής και την προώθηση των γυναικών σε διοικητικές θέσεις. 
· Να πραγματοποιούνται περιφερειακά, με ευθύνη της ΕΝΑΕ και της ΚΕΔΚΕ, σεμινάρια ενημερωτικά-εκπαιδευτικά για θέματα αυτοδιοίκησης.

· ΕΝΑΕ και ΚΕΔΚΕ να διεκδικήσουν τη δυναμική, αποτελεσματική λειτουργία των Περιφερειακών Επιτροπών Ισότητας και όχι την ευκαιριακή ανάλογα με το ποιος έχει την ευθύνη προεδρίας της.
· Να διεκδικήσουμε τη δημιουργία και τη χρηματοδότηση κέντρων κακοποιημένων γυναικών, παιδικών σταθμών, και το Δημόσιο δια της ΚΕΔ, πρέπει τις ελεύθερες εκτάσεις του να τις παραχωρεί κατά προτεραιότητα στην αυτοδιοίκηση α’ και β’ βαθμού για την υλοποίηση τέτοιων σκοπών και όχι να συμπεριφέρεται ως επιχειρηματίας, εκποιώντας τις δημόσιες εκτάσεις σε ιδιώτες, στο βωμό και μόνο του κέρδους.
· Να συνεργαστούμε με τα περιφερειακά και κεντρικά Μέσα Μαζικής Επικοινωνίας ώστε ο τρόπος παρουσίασης των κοινωνικών ομάδων σε αυτά να μην προσβάλει τα μέλη των κοινωνικών ομάδων και να μην αναπαράγει στερεότυπα. 
· Να παρέμβουμε δυναμικά στην κεντρική πολιτική σκηνή και στη δημόσια διοίκηση ζητώντας να εφαρμοστούν στην πράξη όλοι οι νόμοι που προωθούν την ισότητα των φύλων, όπως ο νόμος για τη συμμετοχή 40% γυναικών σε όλα τα διοικητικά συμβούλια του δημόσιου τομέα. 

